C 214/156
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
ΛΑ. λαμβάνοντας υπόψη ότι οι παράμετροι που άπτονται της αύξησης της ισχύος των κινητήρων για συγκεκριμένους λόγους ασφάλειας θα πρέπει να χρηματοδοτηθούν μέσω επιδοτήσεων και, υπό ορισμένες προϋποθέσεις, να τύχουν υποστήριξης από το ΕΤΘΑΥ, εφόσον βεβαίως δεν αυξάνουν την αλιευτική προσπάθεια ή την ικανότητα αλίευσης ιχθύων· λαμβάνοντας υπόψη ότι, για τους λόγους αυτούς, η στήριξη από το ΕΤΘΑΥ θα πρέπει επίσης να διατίθεται για δραστηριότητες βυθοκόρησης σε λιμένες και λιμάνια· ΛΒ.
λαμβάνοντας υπόψη ότι η αλιευτική δραστηριότητα μικρής κλίμακας εξαρτάται πολύ περισσότερο από τις συνθήκες που επικρατούν στη θάλασσα σε σύγκριση με την αλιεία μεγάλης κλίμακας, γεγονός που οδηγεί, αναλόγως του τύπου σκάφους και του εξοπλισμού, σε μεγαλύτερη αταξία ως προς τις αλιευτικές περιόδους, επηρεάζοντας κατά συνέπεια τον αριθμό εργάσιμων ημερών ετησίως κατά τις οποίες είναι δυνατή η πλεύση·
ΛΓ.
λαμβάνοντας υπόψη ότι η παραδοσιακή αλιεία είναι βιώσιμη όσον αφορά τη βιολογική διαχείριση των ιχθυαποθεμάτων και όσον αφορά τους πόρους και την επιλεκτικότητα, καθώς και από κοινωνική και οικονομική άποψη, στοιχεία που συμβάλλουν στις βαθιές ρίζες αυτής της δραστηριότητας·
ΛΔ.
λαμβάνοντας υπόψη ότι στους παράγοντες που ασκούν πιέσεις στα ιχθυαποθέματα και που προκαλούν επίσης άμεσες και έμμεσες βλάβες στα αλιεύματα περιλαμβάνονται η ρύπανση, η απώλεια οικοτόπων, η ναυσιπλοΐα και ο ανταγωνισμός για τον χώρο, καθώς και η κλιματική αλλαγή, στις ορατές επιπτώσεις της οποίας περιλαμβάνονται η αύξηση της θερμοκρασίας του νερού, η οξίνιση, οι αλλαγές των θαλάσσιων ρευμάτων, ο ασυγχρονισμός των ειδών, και η άφιξη μη αυτόχθονων ειδών·
ΛΕ.
λαμβάνοντας υπόψη ότι είναι απαραίτητο να αυξηθούν οι ικανότητες προσαρμογής και μετριασμού των επιπτώσεων της κλιματικής αλλαγής και των κρίσεων, με τη λήψη μέτρων για την ενίσχυση της ανθεκτικότητας των παράκτιων κοινοτήτων·
ΛΣΤ. λαμβάνοντας υπόψη ότι η αλιεία μικρής κλίμακας έχει επίσης τη δυνατότητα να συμβάλει στην απαλλαγή από τις ανθρακούχες εκπομπές και στην αύξηση της ενεργειακής απόδοσης και, εν τέλει, στις προσπάθειες μετριασμού της κλιματικής αλλαγής· ΛΖ.
λαμβάνοντας υπόψη ότι η αλιεία μικρής κλίμακας είναι πολύ σημαντική στην ΕΕ και ιδιαίτερα για ορισμένες αλιευτικές κοινότητες, σε συνδυασμό με την αλιεία μεγάλης κλίμακας και την υπερπόντια αλιεία·
ΛΗ. λαμβάνοντας υπόψη ότι πολλά από τα αίτια της επιδείνωσης της κοινωνικοοικονομικής κατάστασης στον τομέα δεν έχουν ακόμη αντιμετωπιστεί, συμπεριλαμβανομένης της ανάγκης για ενίσχυση της θέσης των αλιέων στην αλυσίδα εφοδιασμού· ΛΘ. λαμβάνοντας υπόψη ότι η αναγνώριση των οργανώσεων παραγωγών και των ενώσεων και των συντεχνιών αλιέων θα τους παρείχε τη δυνατότητα να έχουν πρόσβαση σε χρηματοδοτική βοήθεια, ενώ η προώθηση της ενεργού συμμετοχής τους μέσω συνδιαχείρισης θα μπορούσε σαφώς να βελτιώσει τα έσοδα του τομέα· Μ.
λαμβάνοντας υπόψη ότι τα έσοδα για τη μικρής κλίμακας, την παραδοσιακή και την παράκτια αλιεία επηρεάζονται από την μεταβλητότητα των τιμών και τις έντονες διακυμάνσεις της αγοράς που είναι ευεπηρέαστες από πολλούς εξωτερικούς παράγοντες, όπως η πανδημία της COVID-19·
ΜΑ. λαμβάνοντας υπόψη ότι τα διαφορετικά εισοδηματικά και μισθολογικά συστήματα στον τομέα της αλιείας είναι εξαιρετικά ευμετάβλητα και εξαρτώνται σε μεγάλο βαθμό από τις δυνατότητες της αλιείας που προσφέρει η θάλασσα, και ότι αυτός είναι ένας από τους παράγοντες που κάνει την αλιεία λιγότερο ελκυστική για τις νέες γενιές· ΜΒ. λαμβάνοντας υπόψη ότι οι επαγγελματίες της αλιείας αμείβονται συχνά με χαμηλούς μισθούς και έχουν να αντιμετωπίσουν δύσκολες — συχνά επισφαλείς — συνθήκες εργασίας σε ένα επάγγελμα που παραμένει το πιο επικίνδυνο στον κόσμο, την στιγμή που το αυξανόμενο κόστος που συνδέεται με την έναρξη αλιευτικής επιχείρησης, σε συνδυασμό με τον ολοένα και μεγαλύτερο συγκεντρωτισμό στον κλάδο, μετατρέπει την αλιεία σε λιγότερο ελκυστική προοπτική και δη για τους νέους ανθρώπους· ΜΓ.
λαμβάνοντας υπόψη ότι στις αγορές κυριαρχεί συχνά ένας μικρός αριθμός καθιερωμένων προϊόντων και ότι τα προϊόντα της αλιείας μικρής κλίμακας που αποτελούν βιώσιμη εναλλακτική λύση στα είδη που τυγχάνουν εντονότατης εκμετάλλευσης δεν λαμβάνουν επαρκή προσοχή σε επίπεδο μάρκετινγκ· λαμβάνοντας υπόψη ότι οι καταναλωτές συχνά αντιμετωπίζουν εμπόδια στην προσπάθειά τους να ενημερωθούν πλήρως σχετικά με το προϊόν που αγοράζουν ή το σύστημα παραγωγής και τα αλιευτικά εργαλεία που χρησιμοποιήθηκαν·
ΜΔ. λαμβάνοντας υπόψη ότι η βιώσιμη κερδοφορία της αλιείας μικρής κλίμακας είναι σημαντική για να αυξηθεί η ελκυστικότητα του κλάδου· ΜΕ.
λαμβάνοντας υπόψη ότι τα σκάφη μικρής κλίμακας υφίστανται τις οδυνηρότερες συνέπειες από τις προκλήσεις που συνοδεύουν τη χορήγηση αδειών αλιείας στα ύδατα του Ηνωμένου Βασιλείου, λόγω των δυσχερειών που αντιμετωπίζουν για να αποδείξουν το αλιευτικό ιστορικό τους·